Ütlen ausalt, et enne esimest sünnitust oli mul kotis kõvasti rohkem asju, kui sel korral. Esiteks on mul kogemus ja teadmine, mida ma päriselt kasutasin ja mida mitte. Teiseks on ka aastaaeg teine. Talvebeebiga pakkisin kaasa ka soojad sussid ja pimedas haiglaruumis mõnusa atmosfääri loomiseks ka jõulutulekesed. Augustis (eriti sel aastal) ma selliseid asju kaasa ei paki.
Mida haigla omalt poolt pakub?
Haigla poolt pakutav erineb mõneti haigla kaupa, kuid mõned baasasjad on igal pool ühtemoodi.
Reeglina on haiglas olemas lapsele mähkmed ning kohapealseks kasutuseks riided. Koju peaks beebi tulema ikka oma riietega. Ka on olemas vatitupsud jms vajalik beebi naba ja voldikeste eest hoolitsemiseks.
Emale on olemas suured hügieenisidemed ja mõnel juhul ka võrkpüksikud, et oma aluspesu mitte rikkuda. Sünnituseks pakutakse ka kohapealset öösärki ja hommikumantlit. Kui soovid, võid kanda ka enda riideid.
Küll aga on mõnes kohas sidemed ja mähkmed üle loetud ja igale sünnitajale/beebile ette nähtud piiratud kogus. Lisaks on vastsündinu kõrvalt ebamugav ka pidevalt juurde küsimas käia ning seetõttu võtavad mitmed sünnitajad ise enda isikliku varu kaasa.
Tallinna linn annab Tallinnasse registreeritud sünnitajatele ka väikese kingipaki, kus on erinevaid riideid, soojakott jms. Küll aga ei ole enamus asju sealt kotist vastsündinu suuruses ning nende kandmiseni läheb veel aega.
Ka saab haiglas 3x päevas süüa. Siingi on haiglad erinevad pakutava toidu kvaliteet kõikuv. Siiski haiglatoitu kiitnud on mõni üksik.. Minu kogemusel on seal suuresti jahu jahuga (makaronid jahukastmega) ja kõrvale peotäis värsket salatit ja põneva määrdega sai… Lisaks ei pruugi haigla poolt pakutavad toiduajad olla need ajad, mil sinul (värskelt sünnitanud imetaval emal) kõht tühi on (ehk siis koguaeg). Seetõttu soovitan kaasa pakkida ka oma toitu.
Haiglasse kaasa ema jaoks:
- rasedakaart
- isikut tõendav dokument
- mugavad vahetusriided, pesu, sokid
- Traadita mugavad rinnahoidjad
- vahetusjalanõud
- hügieenitarbed (hambahari, hambapasta, pesuvahendid)
- nibukreem ja rinnapadjad
- Rätik/saunalina
- Patsikumm (vaat, et kõige olulisem isegi)
- veepudel
- snäkid (pähklid/smuutid/müslibatoonid/puuviljad… koridoris on tavaliselt ka külmkapi võimalus)
- Hõbedasprei (aitab allpool toimunud vigastusi leebemalt üle elada)
- Akupank, pika juhtmega telolaadija, kõrvaklapid, soovi korral läpakas, fotokas jne
- soovi korral raamat vms meelelahutus
- riided koju minekuks
Haiglasse kaasa beebi jaoks:
- Sudocream/bebanthen vms kreem beebile potentsiaalse mähkmest tuleneva punetuse jms eest hoolitsemiseks
- Soovi korral saialilletinktuur (haiglad ise reeglina seda enam naba puhastuseks ei soovita, kuid paljud emad eelistavad endiselt seda)
- Soovi korral beebi riided haiglas viibimiseks (reeglina on need kohapeal olemas)
- Riided beebi koju toomiseks (kuidas neid valida, loe siit)
- Turvahäll ja ilmastikule vastavalt kas tekike/soojakott vms (selle võib ka tugiisik tuua enne haiglast lahkumist. Sellega ei pea sünnitustuppa minema)
Haiglasse kaasa tugiisiku jaoks:
- vahetusriided ja -jalanõud (kui sünnitus kujuneb nt 20tunniseks, siis lühikestes dressides on tugiisikul hulga mõnusam kui teksades. Ka võib vahetussärk ja -pesu ära kuluda)
- Snäkid-jook
- Hügieenitarbed (hambahari, -pasta, deodorant, pesuvahendid)
- Akulaadija
- Soovi korral raamat vms meelelahutus
Midagi veel?
Et elu mugavamaks teha võib veel kaasa võtta mitmeid asju. Proovisin eelneva nimekirja hoida lihtsalt võimalikult kompaktse ja vajaliku. Küll aga ise võtan veel kaasa ka kuivšampooni ja hügieenilise huulepulga (eelmise sünnituse järgselt olid huuled nii kuivad ja kasutasin seda pidevalt).
- Mõned naised vajavad kaasa ka fööni ja mõned soovivad end vahepeal ka meikida.
- On haiglaid, mis lubavad kohapeal kasutada erinevaid aroome ning nii võetakse kaasa erinevaid õlisid.
- Ka võetakse kaasa pisikesi kaasaskantavaid kõlareid muusika mängimiseks.
- Mõni soovib kohe algusest peale oma last uinutada “white noise” masina abil ja võtavad ka selle kaasa.
- Tänukingitus ämmaemandale/kollektiivile ei ole meie kultuuriruumis eelduseks, kuid mitmetele meeldib see armas žest. 🙂
- Dokumendikaust, kus on siis alguses sünnitusplaan jms vajalik ning kuhu hiljem panna sünnitõend, haigladokumendid jms
- Rinnapump on miski, mille vajadust ei tea kunagi ette. Küll aga soovivad igaks juhuks mõned naised selle kohe kaasa võtta. Ma ise arvan, et haiglas mul seda vaja ei lähe, kuid kohutava rinnapõletiku kogemuse tõttu on mul kodus rinnapump olemas.
- Paljud tahavad ka kohe haiglas beebide küüned ära lõigata ning võtavad selleks kaasa pisikesed maniküürikäärid. Samas need küüned esimestel nädalatel murduvad mõne aja jooksul ise. Selleks, et ta end ära ei kriimustaks, on minul kaasas hoopis pisikesed õhukesed kindad.
- Kui soovid kohe värskeid emotsioone kirja panna, võid kaasa võtta ka oma beebiraamatu või läpaka.
NB! Kui tahad, et haiglas leiaks need asjad kotist üles sinu mees, siis pane asjad valmis, aga lase need kotti panna temal!!! Tuhude vahel ei taha sa hakata seletama “Patsikummid on suure musta koti keskmise vahe parempoolses sisetaskus…”
Anna kommentaariumis märku, mis on sinu elu haiglas lihtsamaks teinud, ning mis on olnud kõige mõttetum asi, mis sa kaasa oled võtnud?